“Godinama očekivani događaj je pred vratima. Sve su pripreme završene, radnje provedene, u gradu vlada napeta atmosfera. Svi s nestrpljenjem žele vidjeti na što je potrošeno toliko vremena, novaca, svađa, obećanja i napisano mnoštvo tekstova. U ponedjeljak 1. rujna napokon je osvanuo dugo očekivani dan. Točno u 8 sati ujutro gradonačelnik dr. Srkulj prigodnim je govorom označio početak svečanosti otvorenja nove tržnice. Na kraju podužeg govora Srkulj je rekao: ‘Običaj je da se kod ovakovih svečarskih zgoda dade i mala zakuska, pa kako se nalazimo na tržnici, gdje se ništa ne daje badava i gdje se sve kupuje… molim gospodu zastupnike i ostalu gospodu, da se izvole poslužiti i kupiti'”, pisalo je u nekim od tadašnjih novina nakon otvorenja Dolca, koji je svečano predstavljen Zagrepčanima 1. rujna 1930. godine.

Prije Dolca Zagreb je imao tržnicu na Trgu bana Jelačića, no 1909. gradsko poglavarstvo raspisuje javni natječaj za novu prostornu regulaciju Kaptola i Dolca, gdje je trebao biti smješten novi, moderan plac. Pobijedio je arhitekt Viktor Kovačić koji je zamislio dio tržnice na Dolcu, a dio na Kaptolu. Ideja je na kraju ipak odbačena, a 1911. godine gradski zastupnici donose konačnu odluku da se tržnica sagradi isključivo na Dolcu. S vremenom je počeo otkup nekretnina i posjeda na tom prostoru, a nakon brojnih prosvjeda radovi počinju 1927. godine. Tijekom iskopavanja terena pronađene su i ljudske kosti s groblja u blizini crkve svete Marije, no gradnja se nastavlja te je 1. rujna u 8 sati gradonačelnik Stjepan Srkulj otvorio novu, modernu tržnicu. Mi vam, 87 godina kasnije, donosimo povijest legendarnog zagrebačkog placa kroz ovu čarobnu fotogaleriju.